
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2026 ԹՎԱԿԱՆԻ ՀՈՒՆԻՍԻ 18-Ի N 882-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ

1. Ընթացիկ իրավիճակը և իրավական ակտի ընդունման անհրաժեշտությունը.
Հայաստանի Հանրապետության կառավարության 2026 թվականի հունիսի 18-ի ««Հանրության գերակա շահերի ապահովման նպատակով սեփականության օտարման մասին» օրենքով սահմանված դեպքերում հանրության գերակա շահերի ապահովման նպատակով օտարվող սեփականության գնահատողի ընտրությունն իրականացնելու կարգը սահմանելու մասին» N 882-Ն որոշմամբ (այսուհետ՝ Որոշում) հանգամանալից կարգավորվել են «Հանրության գերակա շահերի ապահովման նպատակով սեփականության օտարման մասին» Հայաստանի Հանրապետության օրենքով (այսուհետ՝ Օրենք) սահմանված ժամկետում գնահատողի թեկնածության վերաբերյալ առաջարկ չներկայացվելու դեպքում գնահատողի ընտրության հարաբերությունները, պատահականության սկզբունքով գնահատողի ընտրության իրականացման և համապատասխան ծրագրի գործարկման և շահագործման համար պատասխանատու լիազոր մարմինը և պատահականության սկզբունքով գնահատողի ընտրության առանձնահատկությունները։
Որոշմամբ ներդրված կարգավորումների լիարժեք կիրառումը և հանրության գերակա շահերի ապահովման նպատակով օտարվող սեփականության շուկայական արժեքի գնահատման իրավահարաբերություններում սեփականատերերի և գույքային իրավունքներ ունեցող անձանց համար Օրենքով նախատեսված բարենպաստ իրավակարգավորումների գործնական կիրառման հնարավորությունը փաստացի պայմանավորվել են Կադաստրի կոմիտեի կողմից գնահատողի պատահական ընտրությունն ապահովող հատուկ համակարգչային ծրագրի գործարկմամբ։ Այդ ծրագրի գործարկման համար Որոշմամբ սահմանվել է չորսամսյա ժամկետ:
Մինչդեռ, հաշվի առնելով ծրագրի մշակման, տեխնիկական լուծումների ներդրման, փորձարկման, անհրաժեշտ գործառույթների փոխկապակցման և լիարժեք գործարկման համար իրականացվող կազմակերպական և տեխնիկական աշխատանքների ծավալը՝ առաջացել է ծրագրի գործարկման համար Որոշմամբ սահմանված ժամկետը երկարաձգելու անհրաժեշտություն։
Միաժամանակ ծրագրի գործարկման ժամկետի երկարաձգումն ինքնին չպետք է հանգեցնի Որոշմամբ նախատեսված կարգավորումների կիրառման և, հետևաբար, Օրենքով սահմանված մեխանիզմների գործնական իրացման հետաձգմանը։ 
Ուստի անհրաժեշտություն է առաջացել վերանայել Որոշման ուժի մեջ մտնելու և կիրառման ժամկետները՝ դրանք չպայմանավորելով ծրագրի գործարկման ժամկետի հետ։
Նշվածը, միաժամանակ, առաջացնում է մինչև ծրագրի գործարկումը գնահատողի ընտրության ժամանակավոր ընթացակարգ սահմանելու անհրաժեշտություն, որը կապահովի Որոշմամբ նախատեսված իրավակարգավորումների կիրառելիությունը նաև անցումային ժամանակահատվածում՝ հնարավորինս պահպանելով Օրենքով և Որոշմամբ նախատեսված պատահականության սկզբունքը, գնահատողների հավասար մասնակցության հնարավորությունը, գործընթացի թափանցիկությունը և մյուս ընթացակարգային երաշխիքները։
Վերոնշյալով պայմանավորված՝ անհրաժեշտություն է առաջացել ընդունելու Որոշման մեջ փոփոխություններ և լրացումներ կատարելու մասին որոշում, որով, մի կողմից, կերկարաձգվի համապատասխան ծրագրի գործարկման ժամկետը, իսկ մյուս կողմից՝ Որոշման ուժի մեջ մտնելը չի պայմանավորվի ծրագրի գործարկմամբ և մինչև դրա գործարկումը կսահմանվի գնահատողի ընտրության ժամանակավոր ընթացակարգ։ Արդյունքում կապահովվի Օրենքով և Որոշմամբ նախատեսված կարգավորումների գործնական կիրառությունը՝ միաժամանակ հնարավորություն ընձեռելով անհրաժեշտ ժամկետում ավարտին հասցնել ծրագրի մշակման և գործարկման աշխատանքները։

2. Առաջարկվող կարգավորման բնույթը
Նախագծով առաջարկվում է Որոշման ուժի մեջ մտնելը նախատեսել պաշտոնական հրապարակմանը հաջորդող օրվանից՝ այն չպայմանավորելով ծրագրի գործարկման ժամկետի հետ։
Միաժամանակ, մինչև ծրագրի գործարկումը նախատեսվում է գնահատողի ընտրությունն իրականացնել Կադաստրի կոմիտեի կողմից՝ պատահականության սկզբունքով, թղթային եղանակով անցկացվող վիճակահանությամբ՝ հնարավորինս պահպանելով Որոշմամբ սահմանված ընտրության տրամաբանությունը, հիմնական կանոններն ու ժամկետները։
Մասնավորապես, նախատեսվում է, որ լիազոր մարմնի և Կադաստրի կոմիտեի միջև փաստաթղթաշրջանառությունը, ներառյալ՝ գնահատողի ընտրության համար անհրաժեշտ հայտի ներկայացումը, կիրականացվի փաստաթղթաշրջանառության էլեկտրոնային «Մալբերի» («Mulberry») համակարգի միջոցով, իսկ Կադաստրի կոմիտեի և գնահատողների միջև փաստաթղթերի, տեղեկությունների և ծանուցումների փոխանակումը՝ էլեկտրոնային փոստի միջոցով։
Պահպանվելու է նաև Որոշմամբ սահմանված գնահատողի ընտրության հիմնական գործիքակազմը։ Մասնավորապես՝ վիճակահանությանը մասնակցելու իրավունք ունեցող գնահատողների շրջանակից պատահականության սկզբունքով ընտրվելու են հինգ գնահատողներ, որոնց կողմից ներկայացված գնային առաջարկները համեմատվելու են Կադաստրի կոմիտեի համապատասխան մասնագիտական ստորաբաժանման աշխատակցի կողմից։ Վերջնական ընտրությունը կատարվելու է նվազագույն գնային առաջարկի հիման վրա, իսկ երկու կամ ավելի գնահատողների կողմից հավասար նվազագույն գնային առաջարկ ներկայացվելու դեպքում գնահատողի ընտրությունը կրկին իրականացվելու է վիճակահանությամբ։ 
Վիճակահանության գործընթացի թափանցիկությունն ապահովելու նպատակով նախատեսվում է դրա ամբողջ ընթացքի, ներառյալ՝ գնային առաջարկների բացման և համեմատման գործընթացի տեսաձայնագրում։ Բացի այդ, Կադաստրի կոմիտեի համապատասխան մասնագիտական ստորաբաժանման աշխատակիցը կազմելու է վիճակահանության արդյունքների մասին արձանագրություն, իսկ վիճակահանության արդյունքները, արձանագրությունը և տեսաձայնագրությունը ենթակա են լինելու արխիվացման և պահպանման։
Այսպիսով, մինչև ծրագրի գործարկումը նախատեսվող ընթացակարգը չի ստեղծում գնահատողի ընտրության բովանդակային նոր մոդել, այլ ժամանակավորապես փոխարինում է ծրագրի միջոցով իրականացվող համապատասխան տեխնիկական գործողությունները՝ պահպանելով Որոշմամբ արդեն իսկ սահմանված ընտրության հիմնական տրամաբանությունն ու երաշխիքները։

3. Ակնկալվող արդյունքը.
Նախագծի ընդունմամբ կապահովվի Որոշմամբ նախատեսված կարգավորումների կիրառումը նաև մինչև համապատասխան ծրագրի գործարկումը՝ առանց գնահատողի ընտրության գործընթացի ընդհատման կամ հետաձգման։
Միաժամանակ կպահպանվեն գնահատողի ընտրության պատահականության սկզբունքը, գնահատողների հավասար մասնակցության հնարավորությունը, գործընթացի թափանցիկությունը, ինչպես նաև Որոշմամբ նախատեսված հիմնական ընթացակարգային երաշխիքները։
Նախագծի ընդունումը հնարավորություն կտա, մի կողմից, անհապաղ կիրառել Որոշմամբ և Օրենքով նախատեսված համապատասխան գործիքակազմերը, իսկ մյուս կողմից՝ անհրաժեշտ լրացուցիչ ժամկետ տրամադրել հատուկ համակարգչային ծրագրի պատշաճ մշակման, փորձարկման և լիարժեք գործարկման համար։
Մինչև ծրագրի գործարկումը գնահատողի ընտրության գործընթացը կիրականացվի Կադաստրի կոմիտեի համար սահմանված ժամանակավոր ընթացակարգի կիրառմամբ, իսկ ծրագրի գործարկումից հետո՝ Որոշմամբ նախատեսված ինքնաշխատ եղանակով։

4. Նախագծի ընդունման կապակցությամբ այլ նորմատիվ իրավական ակտերի ընդունման անհրաժեշտությունը, ինչպես նաև լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.
Նախագծի ընդունման կապակցությամբ այլ նորմատիվ իրավական ակտեր ընդունել անհրաժեշտ չէ, ինչպես նաև պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում:

5. Կապը ռազմավարական փաստաթղթերի հետ.
Նախագծի ընդունումը բխում է Կառավարության 2019 թվականի դեկտեմբերի 26-ի «Մարդու իրավունքների պաշտպանության ազգային ռազմավարությունը և դրանից բխող 2020-2022 թվականների և 2023-2025 թվականների գործողությունների ծրագրերը հաստատելու մասին» թիվ 1978-Լ որոշման հավելված 1-ի 2.6. կետից և նույն որոշման հավելված 3-ի 3.14. գործողության կատարման անհրաժեշտությունից: 

6. Նախագծերի մշակման գործընթացում ներգրավված մարմինները կամ անձինք.
Նախագիծը մշակվել է Արդարադատության նախարարության կողմից: 

[bookmark: _GoBack]
5

image1.jpg




